Ir-Regolament tal-Kummissjoni (KE) Nru 1578/2000
tad-19 ta’ Lulju 2000
li jimplimenta r-Regolament tal-Kunsill (KE) Nru 577/98 dwar l-organizzazzjoni ta’ stħarriġ kampjun fil-Komunità fuq il-forza tax-xogħol f'dak li għandu x'jaqsam ma’ l-ispeċifikazzjoni tal-modulu ad hoc ta’ l-2001 dwar it-tul u l-mudelli tal-ħinijiet tax-xogħol
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 577/98 [1] tad-9 ta’ Marzu 1998, dwar stħarriġ kampjun fil-Komunità dwar il-forza tax-xogħol, kif emendat l-aħħar bir-Regolament tal-Kummissjoni (KE) Nru 1575/2000 [2] u partikolarment l-Artikolu 4(2) tiegħu,
Billi:
(1) Skond l-Artikolu 4(2) tar-Regolament (KE) Nru 577/98 il-lista ddettaljata ta’ informazzjoni li għandha tinġabar f'modulu ad hoc għandha tiġi mfassla mill-inqas 12-il xahar qabel il-bidu tal-perjodu ta’ referenza għal dak il-modulu.
(2) Sabiex tiġi ssorveljata l-applikazzjoni tal-Linji ta’ Gwida dwar l-Impjiegi, il-Kummissjoni teħtieġ statistiki strutturali dwar l-arranġamenti dwar ħinijiet tax-xogħol flessibbli u t-tipi ta’ kuntratti ta’ xogħol.
(3) Il-miżuri pprovduti minn dan ir-Regolament huma skond l-opinjoni tal-Kumitat tal-Programm Statistiku stabbilit mid-Deċiżjoni tal-Kunsill 89/382/KEE, Euratom [3],
ADOTTAT DAN IR-REGOLAMENT:
L-Artikolu 1
Il-lista ddettaljata ta’ informazzjoni li għandha tinġabar fil-modulu ad hoc għas-sena 2001 hija mniżżla fl-Anness tar-Regolament preżenti.
L-Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-19 ta’ Lulju 2000.